हजारे के करीबी सहयोगी राजधानी पहुंचे  
कांग्रेस महासचिव राहुल गांधी से मुलाकात की खबरों के बीच अन्ना हजारे के गांव रालेगण सिद्धी से उनके करीबी सहयोगी नई दिल्ली पहुंचे।
कांग्रेस महासचिव राहुल गांधी से मुलाकात की खबरों के बीच अन्ना हजारे के गांव रालेगण सिद्धी से उनके करीबी सहयेागी नई दिल्ली पहुंचे।  हजारे के निजी सहायक सुरेश पठारे, रालेगण सिद्धी के सरपंच जयसिंघराव मपारी और यादव बाबा विद्यालय के प्राचार्य रामदास उगाले राजधानी पहुंचे हैं।  कई खबरों में कहा गया था कि ये सभी लोग राहुल गांधी से मिल सकते हैं।  कांग्रेस के सांसद पीटी थॉमस ने मंगलवार के लिए निर्धारित इस बैठक से जुड़ी खबरों को पूरी तरह झूठी और निराधार बताते हुए स्पष्ट किया कि हालांकि इस बारे में आग्रह किया गया था, पर अभी बैठक की पुष्टि नहीं हुई है ।  कहा जा रहा था कि थॉमस को ही इस बैठक की व्यवस्था करनी है। उन्होंने एक प्रेस विज्ञप्ति जारी करते हुए कहा कि गांव के सरपंच और उपसरपंच ने उनसे इस बारे में आग्रह किया था, लेकिन राहुल के साथ बैठक अब तक निर्धारित नहीं हुई है।